BRATISLAVA. Premiér Robert Fico povedie 30. augusta v Bruseli slovenskú delegáciu na mimoriadnom zasadnutí Európskej rady, kde sa bude hovoriť o nomináciách kandidátov na obsadenie najvyšších postov v Únii.
Pôjde o posty predsedu Európskej rady a Vysokého predstaviteľa pre zahraničné veci a bezpečnostnú politiku, keďže na rokovaní Európskej rady dňa 16. júla nedosiahli predstavitelia štátov dohodu.
Európska rada volí svojho predsedu väčšinou na funkčné obdobie dva a pol roka s možnosťou opätovného zvolenia na jedno funkčné obdobie. Funkčné obdobie súčasného predsedu uplynie 30. novembra 2014.
Vysokého predstaviteľa pre zahraničné veci a bezpečnostnú politiku so súhlasom predsedu Európskej komisie vymenuje Európska rada.
Európsky parlament počas svojho druhého plenárneho zasadnutia 15. júla 2014 zvolil Jeana-Claude Junckera za predsedu Európskej komisie.
Nový predseda komisie vyhlásil, že budúci Vysoký predstaviteľ pre zahraničné veci a bezpečnostnú politiku bude musieť byť silnou a skúsenou osobnosťou.
Za favoritku sa na minulom summite považovala talianska ministerka zahraničných vecí Federica Magheriniová, pre jej proruské vyhlásenia však narazila na odpor predovšetkým pobaltských a nových členských krajín.
Dohoda nepadla ani na tom, kto na poste stáleho predsedu Európskej rady nahradí Hermana Van Rompuya, ktorý po dvoch 2,5-ročných funkčných obdobiach už nemôže opätovne kandidovať.
Zatiaľ nie je jasné ani to, podľa akých kritérií by sa mali posty obsadzovať.